Els dies 9, 10 i 11 de gener, 79 entitats de la Unió Europea, entre elles 60 centres de recerca punters, es reuneixen a l'Auditori de l'edifici Vèrtex de la UPC (Universitat Politècnica de Catalunya) per donar el tret de sortida al projecte europeu AI4EU (sigles que responen a l'expressió anglesa de 'Intel·ligència artificial per a la Unió Europea').
En el projecte, finançat amb 20 milions d'euros en el marc del programa europeu Horizon 2020, hi participen 79 socis de 21 països, incloent 60 centres de recerca punters, entre els quals hi ha el Barcelona Supercomputing Center (BSC) i la UPC, que organitzen la trobada.
L'acte de benvinguda i presentació de la plataforma AI4EU que ha tingut lloc el 10 de gener compta amb les intervencions del conseller de Polítiques Digitals i Administració Pública de la Generalitat de Catalunya, Jordi Puigneró; de Lucilla Sioli, directora d'Intel·ligència Artificial i Indústria Digital de la direcció general CONNECT de la Comissió Europea; de Patrick Gatellier, coordinador del projecte AI4EU, i del rector de la UPC, Francesc Torres.
AI4UE forma part del pla d'acció que la Comissió Europea (CE) va presentar el passat 7 de desembre per fomentar l'ús de la IA a Europa.
Compta amb 20 milions de finançament procedents de la pròpia UE i està coordinat per l'empresa electrònica francesa Thales.
La reunió a Barcelona ha estat organitzada pel Barcelona Supercomputing Center (BSC) i la Universitat Politècnica de Catalunya BarcelonaTech (UPC), que formen part d'aquest projecte.
Els integrants de la iniciativa s'han compromès a crear una plataforma d'IA a la carta per facilitar als usuaris coneixements, algoritmes i eines d'intel·ligència artificial i potència de càlcul.
També està previst crear 'l'Observatori d'Ètica AI4EU', que vetllarà pel respecte als valors humans, i la Fundació AI4UE, que ha de garantir la sostenibilitat del projecte a llarg termini.
A més a més, el projecte ha de servir per definir el full de ruta en recerca, desenvolupament i innovació en l'àmbit de la intel·ligència artificial a Europa en els propers 10 anys.
El 25 d'abril de 2018, la Comissió Europea va llançar una Comunicació sobre intel·ligència artificial, preparant el camí cap al desenvolupament de la plataforma d'IA a la carta.
El 7 de desembre de 2018, la Comissió Europea va presentar el pla d'acció coordinat per fomentar el desenvolupament i l'ús de la IA a Europa, preparat juntament amb els estats membres i Noruega i Suïssa, que van signar la declaració de cooperació sobre intel·ligència artificial.
La UPC té una llarga experiència en formació i investigació en intel·ligència artificial, especialment pel que fa a aplicacions en robòtica, processament de la imatge i de la parla, tecnologia aplicada a la salut de les persones, la mobilitat urbana i els vehicles autònoms.
A més de formar part del Barcelona Supercomputing Center, equipat amb el superordinador MareNostrum, la UPC disposa de dos centres d'investigació relacionats amb la IA: l'Intelligent Data Science and Artificial Intelligence Research Center (IDEAI-UPC) i l'Institut de Robòtica i Informàtica Industrial (IRI), centre de recerca conjunt amb el Consell Superior d'Investigacions Científiques (CSIC).
L'IDEAI concentra més de 50 investigadors a temps complert i 150 doctorands, mentre que l'IRI compta amb 35 investigadors a temps complert, un investigador becat per l'European Research Council (ERC) i 45 doctorands, i té el segell d'excel·lència científica María de Maeztu (2017).
El Barcelona Supercomputing Center, que compta amb més de 500 investigadors en plantilla, aplica la intel·ligència artificial en la recerca en ciències de la vida i ciències de la computació i en aplicacions per a la medicina personalitzada i per a la innovació a la indústria i l'empresa.
El centre també compta amb un grup especialitzat en explotar la gran capacitat de càlcul dels superordinadors per treure el màxim rendiment de les tecnologies basades en IA.
El juny del 2018 va posar en marxa el clúster MareNostrum CTE-Power 9, que és el primer superordinador d'Europa que compta amb plaques Power 9-VoltaGPU, la tecnologia més puntera que existeix en aquests moments per compaginar la potència de la supercomputació amb les expectatives que ofereix la Intel·ligència artificial.
Entre els 79 socis del projecte s'inclouen també, entre d'altres, l'Institut d'Investigacions d'Intel·ligència Artificial (IIIA), la Universitat Politècnica de Madrid (UPM), les empreses Atos Spain i SmartRural, i la Fundación centre tecnològic CARTIF.